Home & Garden 2214

**Fyld haven med dejlige dufte**

Blomsterdufte er uløseligt forbundet med en dejlig have. Prøv bare at lukke øjnene og tænk på din drømmehave. Det er sjældent kun farver og frodighed, der toner frem for det indre øje. Duftene følger med og har en væsentlig aktie i de gode minder. Lugtesansen kaldes også erindringens sans, for bare et enkelt strejf af en særlig duft kan bringe øjeblikke og stemninger frem, så man pludselig føler sig tilbage for eksempel i barndommens have.

Det er selvfølgelig langt fra alle blomster i haven, der dufter. Blomsterne dufter ikke for haveejerens skyld, men for at tiltrække insekter, der kan hjælpe til med bestøvningen og dermed med til at sikre frøsætning og i sidste instans artens overlevelse. Nogle blomster bruger duften som lokkemiddel overfor insekterne, andre tiltrækker dem med særlige farver og atter andre betjener sig af vindbestøvning og har derfor ikke brug for at dufte.

Hvis du drømmer om en duftende have, er det med andre ord en god ide at gå målrettet efter at plante de planter, der blomstrer med duftende blomster. De findes i alle kategorier af haveplanter, så uanset om det er træer, buske, stauder eller sommerblomster, du er på jagt efter, er der altid særligt velduftende arter at få.

Når du planter en plante, fordi du drømmer om at nyde blomsternes duft, gælder det selv sagt om at få mest mulig fornøjelse af duften. Duft er en flygtig størrelse, så hvis du planter dine duftende planter på et vindomsust hjørne eller højt på en bakketop, blæser de dejlige dufte som oftest væk. Jo mere læ, der er omkring duftplanterne, jo tydeligere mærker du duften, for jo længere bliver den hængende i luften.

Samtidig er det en god ide at plante de duftende planter lige der, hvor du ved, du får mest fornøjelse af dem. Plant dem omkring havens siddepladser og tænk på, at mange planter faktisk dufter stærkest i aftentimerne. Plant dem langs havegange og stier, hvor der vil frigives skyer af duft, når planterne strejfes af en kjolekant eller et bukseben under en stille havevandring. Eller plant dem lige uden for det åbne soveværelse, så de dejlige aftendufte kan smyge sig ind gennem vinduet og lulle dig sødt i søvn.

**Ægte syren**

*Syringa vulgaris* ’Sensation’ er en ganske særlig syren med violette blomster med en fin, hvid kant. Blomsterne sidder tæt sammen i store toppe og spreder en skøn syrenduft omkring sig. Det er en køn busk med glatte, næsten hjerteformede blade og en højde på 3-6 meter.

**Uægte jasmin**

*Philadelphus x lemoinei* ’Belle Etoile’ er endnu en klassiker blandt havens duftende buske, der blomstrer helt overdådigt med store, smukke, hvide blomster, der dufter helt fantastisk i den tidlige del af sommeren. En nem busk med let buede grene, der bliver 2-3 meter høj.

**Duftsnebolle**

*Viburnum burkwoodii* er en dejlig, vintergrøn busk, der får friskt løv ved løvspring. Den giver garanti for skøn duft i haven allerede i april-maj, når de fine, stærkt duftende, hvide blomster springer ud i kuglerunde blomsterstande, der næsten ligner snebolde. 2-3 meter høj.

**Hyld**

*Sambucus nigra* ’Black Lace’ er en ikke helt almindelig sort af almindelig hyld, der har dybt fligede, næsten sorte blade og de smukkeste skærme af duftende rosa blomster, der kan bruges til lyserød hyldeblomstdrik. En meget dekorativ busk, der får spiselige hyldebær og bliver 2-3 meter høj.

**Gyldenlak**

*Erysimum cheiri* er en klassisk haveplante, der har fået renæssance, fordi den er dukket op med nye, smukke farver i de dejligt duftende blomster. Gyldenlak blomstrer allerede i maj-juni samtidig med tulipaner og pinseliljer. Det er en toårig plante, men man kan være heldig, at den kommer igen.